अन्तर्राष्ट्रिय अपाङ्गता दिवसको अवसरमा विद्यार्थीलाई सहयोग
३२ औँ अन्तर्राष्ट्रिय अपाङ्गता दिवसको अवसरमा अपाङ्गता भएको विद्यार्थीहरूलाई स्टेस्नरी सहयोग गरिएको छ । अपाङ्गता भएका विद्यार्थीहरूको पठनपाठनमा सहयोग पुर्‍याउने उद्देश्यले उक्त सहयोग गरिएको हो ।
राजन रावतहुम्ला, मङ्सिर १७ गते । ३२ औँ अन्तर्राष्ट्रिय अपाङ्गता दिवसको अवसरमा अपाङ्गता भएको विद्यार्थीहरूलाई स्टेस्नरी सहयोग गरिएको छ । अपाङ्गता भएका विद्यार्थीहरूको पठनपाठनमा सहयोग पुर्‍याउने उद्देश्यले उक्त सहयोग गरिएको हो ।सिमकोट गाउँपालिका प्रशासकीय अधिकृत सुवास आलेले जिल्लाभरका ९६ जना अपाङ्गता भएको छात्र छात्राहरूलाई गाउँपालिकाको अगुवाइमा स्टेस्नरी सहयोग प्रदान गरिएको जानकारी दिनुभयो ।जसमा ९२ जना संस्थाहरूको आवासीय सुविधामा अध्ययन गर्दै आएका छन् भने चार जना आफ्नै घरबाट अध्ययन गर्दै आएका छन् । उहाँले हिमाली शिक्षा र विकास (हेड नेपाल) र साहारा समूहमा आवासीय सुविधा लिएर सामुदायिक विद्यालयमा अध्ययन गर्दै आउनु भएको छात्राछात्रहरुलाई स्टेस्नरी दिवसको अवसरमा सहयोग गरिएको बताउनुभयो ।यसैगरी, साहारा समूहले तीन जना अपाङ्गता भएका व्यक्तिलाई एक–एक थान कम्बल प्रदान गरेको छ । एक कार्यक्रमको आयोजना गरी सिमकोट गाउँपालिकाका अध्यक्ष विजय भण्डारी, प्रमुख जिल्ला अधिकारी विनोद कुमार पोखरेल लगायतले ती सामग्री प्रदान गर्नुभएको हो ।सोही दिवसको अवसरमा खार्पुनाथ गाउँपालिकाका पाँच वटै वडाका अपाङ्गता भएका ६० जनालाई रोटरी क्लब काठमाडौँको आर्थिक सहयोगमा जुत्ता, ज्याकेट र पाल सहयोग गरिएको वडा नम्बर ५ का अध्यक्ष भरतजंग शाहीले बताउनुभयो । उक्त सामग्रीको काठमाडौँबाट हुम्लासम्मको ढुवानी खर्च भने उक्त वडाले लागत व्यहोरेको हो । आजै ती सामग्री गाउँपालिका अध्यक्ष कर्णबहादुर रावलले वितरण गर्नु भएको थियो ।